送謝倅景英赴闕
作者：陳傅良
朝代：宋

paragraphs: 言詩必南雅，自鄶吾無譏。
嗟余生已晚，觀人以觀詩。
人情日變化，往事十九非。
相從飾邊幅，欲語懷銜羈。
久不見官寺，下與家人夷。
渡江六十年，得此心目疑。
早從諸公游，晚佐一郡治。
居嘗陳誼高，動與作吏違。
大白浮朋簪，單車款民扉。
多文雖素履，用拙真良規。
二年意綢繆，一別事渺瀰。
有酒公不飲，贈言我何裨。
穆穆清朝班，僉曰尚德宜。
何妨著此翁，衣冠皓鬚眉。